– Monissa kulttuureissa, joista turvapaikanhakijat tänne tulevat, kurittamista ei mielletä väkivallaksi. Se on osa kasvatusta tai vaimon ojentamista, sanoo ylikonstaapeli Nina Pelkonen Länsi-Uudenmaan poliisilaitokselta.

Esimerkiksi Helsingissä, missä maahanmuuttajia on ollut pitkään runsaslukuisesti, myös kulttuurierot näkyvät poliisin ja sosiaaliviranomaisten työssä.

– Fyysinen rankaisu on asia, josta käydään paljon keskustelua maahanmuuttajataustaisten perheiden kanssa. Meidän kulttuurissamme on niin ehdoton kielto fyysiselle rankaisulle, sanoo lastensuojelun johtaja Sisko Lounatvuori.

Syksyn tulijoiden osalta muutama juttu tutkinnassa Helsingissä

Syksyn ja talven aikana tulleet turvapaikanhakijat eivät ole juuri näkyneet poliisin tai lastensuojelun työssä ainakaan Helsingissä.

– Tulevaisuus näyttää, vaikuttaako syksyn tilanne meidän työhömme. Siihen on tässä vaiheessa liian aikaista sanoa mitään. Joitakin juttuja on toistaiseksi tullut meille tutkintaan, Vuorisalo kertoo.

– On hyvä antaa perustietoa siitä, mikä on suomalainen yhteiskunta ja miten täällä lapsiin suhtaudutaan. Ihan samalla tavalla kuin puhutaan naisen ja miehen välisistä suhteista, on kerrottava myös siitä, miten lainsäädäntö koskee lapsia, Lounatvuori sanoo.

